સાહિત્યરસિકો અને શિષ્ટ ભાષાના હિમાયતી ગુજરાતી ગ્રેજ્યુએટોનો વર્તમાનપત્રો સાથેનો સંબંધ આ કાળમાં જોડાયો અને તેથી વર્તમાનપત્રોની ભાષામાં શિષ્ટતાને નામે કાંઈક ક્લિષ્ટતા પેસવા લાગી હતી, એવામાં તો નવો યુગ આવ્યો અને જે વિદ્વદ્ભોગ્ય ભાષા માસિક પત્રોના કેટલાક લેખોમાં પેસી ચૂકી હતી અને જેની સામે સરળતાનાં હિમાયતી પત્રો ‘જડબાતોડ’ ભાષાને નામે વાંધો ઊઠાવી રહ્યા હતા એટલું જ નહિ પણ ‘સાક્ષરિયા’ શબ્દપ્રયોગો ને ‘હકારિયા’ જોડણી સામે ટીકા કરી રહ્યા હતા, તે વર્તમાનપત્રોમાં આગળ વધી શકી નહિ.